
                                          	Haur Hezkuntzako Bigarren Zikloko, Lehen Hezkuntzako eta 					Derrigorrezko Bigarren Hezkuntzako 2022-2023 ikasturterako  				testuliburuak, eskola-materiala eta ekipo informatikoak erosteko laguntzen 			deialdiaren oinarri arautzaileak
Haur Hezkuntzako Bigarren Zikloko, Lehen Hezkuntzako eta Derrigorrezko Bigarren Hezkuntzako 2022-2023 ikasturterako  testuliburuak, eskola-materiala eta ekipo informatikoak erosteko laguntzen deialdiaren oinarri arautzaileak
	Tokiko Gobernu Batzordeak, 2022ko irailaren 17an, onetsi egin zituen Haur Hezkuntzako Bigarren Zikloko, Lehen Hezkuntzako esta Derrigorrezko Bigarren Hezkuntzako 2022-2023 ikasturterako testuliburuak, eskola-materiala eta ekipo informatikoak erosteko laguntzen deialdiaren oinarri arautzaileak; eta ezagutzera ematen dira herritarrak jakinaren gainean egon daitezen. 

	Güeñesesn, 2022ko irailaren 8a.
		ALKATEA,

	Sin.: Juan Andrés Iragorri Ruiz
	 













Haur Hezkuntzako Bigarren Zikloko, Lehen Hezkuntzako eta Derrigorrezko Bigarren Hezkuntzako 2022-2023 ikasturterako  testuliburuak, eskola-materiala eta ekipo informatikoak erosteko laguntzen deialdiaren oinarri arautzaileak


1. artikulua.- Deialdiaren xedea
Deialdi honen helburua Gueñesko ikastetxeetan Haur Hezkuntzako bigarren zikloa, Lehen Hezkuntza eta Derrigorrezko Bigarren Hezkuntza ikasten duten ikasleei 2022-2023 ikasturterako testuliburuak, eskola-materiala eta ekipo informatikoak erosteko laguntzak ematea da.
2022ko deialdian testuliburuak eta eskola-materiala erosteko eta ekipo informatikoak erosteko dirulaguntzak emango dira, eten digitala desagerrarazteko eta familiek etxean euren baliabideak izan ditzaten bultzatzeko.
Diruz lagundu daitezkeen gastuak: diruz lagunduko dira 2022ko irailaren 1etik urriaren 15era bitartean egindako  gastuak, BEZa barne.
a)	Testuliburuen eta eskola-material hauen erosketa:
- 	Idazmahaiko materiala eta material suntsikorrak: arkatzak, boligrafoak, ezabatzeko elementuak, klipak, zorrozkailuak, erregelak, eskuairak, kartaboiak, angelu-garraiagailuak, errotuladoreak, koadernoak, folioak eta informatikako kontsumigarriak.
-	Material ez-suntsikorra: sailkagailuak, artxibategiak, kutxatilak, kalkulagailuak, konpasak, eskola-motxilak, bereizgailuak, hiztegiak eta testuliburuak.
- 	Eta, oro har, ikastetxeak zirkular bidez berariaz eskatzen duen edozein material
b)	Informatika-ekipoen erosketa.  Ordenagailu eramangarriak edo mahai gainekoak edo tabletak izan daitezke. Ikasle bakoitzeko gailu bakarra lagunduko da diruz.
c) 	Kanpoan uzten dira eskola-kuota, arropa eta oinetakoak eta, oro har, eguzkitako betaurrekoak eta kirol-diziplina bateko berariazko kirol-materiala.

2. artikulua.- Izaera juridikoa eta aplikatu beharreko araubidea.
Ematen diren laguntzek dirulaguntza izaera izango dute, eta honako hauen bidez arautuko dira: Dirulaguntzei buruzko azaroaren 17ko 38/2003 Lege Orokorra; uztailaren 21eko 887/2006 Errege Dekretua, 38/2003 Legearen Erregelamendua garatzen duena; eta deialdi honetan jasotakoa, Dirulaguntzei buruzko Legearen 23.2.a) artikuluan ezarritakoaren arabera.

3. artikulua.- Aurrekontu-kreditua.
Laguntza hauek finantzatzeko 9.000 euro bideratu dira, 2022ko Udal Aurrekontu Orokorreko Gizarte Ekintza, Familientzako Transferentzia Arruntak 22.231.480.000 partidaren kontura. 

4. artikulua. Laguntza eskatzeko baldintza orokorrak.
Laguntza eskatu ahal izateko baldintza hauek bete beharko dira:
1.	Ikaslea eta gutxienez familia-unitateko kide hauetakoren bat (aita, ama edo tutorea) 2022ko urtarrilaren 1a baino lehen Gueñesen erroldatuta egotea.
2.	Gueñesko bi ikastetxeetako batean matrikulatuta egotea Haur Hezkuntzako bigarren zikloan, Lehen Hezkuntzan edo Derrigorrezko Bigarren Hezkuntzan. Ikaslea familia- edo gizarte-arrazoiengatik beste ikastetxe batean matrikulatuta badago, Gizarte Zerbitzuek baloratuko dute inguruabar  hori.
3.	Ikasleak lehenengo aldiz egon behar du matrikulatuta deialdiari dagozkion hezkuntza-mailetako maila bakoitzean. Ikasturtea errepikatzen duen ikaslea eskola-materiala erosteko laguntzaren onuradun izan daiteke, salbuespen gisa, liburuak eskuratzeko, testuliburuak aldatu badira.
4.	Urteko 10.000 euroko per capita errenta ez gainditzea.
5.	Gueñesko Udalarekiko, Bizkaiko Foru Aldundiko Ogasun Sailarekiko eta Gizarte Segurantzarekiko zerga-betebeharrak egunean izatea.
6.	Hala ere, deialdi honetan sartu ahal izango dira oinarri hauetan aurreikusi ez diren gizarte- edo familia-egoerei estaldura emateko egokitzat jotzen diren pertsonak, eta horretarako gizarte-langileen txostena beharko da. Halaber,  adierazitakoez  gain deialdiaren xede izan daitezke:  matrikulak beste ikastetxe batzuetan, errepikatzen duten ikasleentzako beste material batzuen beharra, familiaren etxebizitza-aldatzea  bezalakoak, etab.

5. artikulua. Eskabideak: eskabideak eta nahitaezko agiriak aurkezteko epea eta tokia. Onartutako eta baztertutako eskabideen zerrenda.
1.	Oinarri hauetatik datozen deialdietan parte hartzeko eskabideak inprimaki normalizatuen bidez egin beharko dira, eta inprimaki horiek udal-bulegoetan emango dira.   Familia bakoitzak eskabide bakarra izapidetuko du.
2.	Eskabidea nahitaez bete eta sinatu beharko dute ikaslearen aitak eta/edo amak, edo, hala badagokio, haren legezko tutoreak, banantze edo dibortzio kasuetan izan ezik, kasu horietan bakarrik adingabearen zaintza duen gurasoak sinatu ahal izango baitu. Ikaslea zaintza partekatuan egonez gero, bi gurasoetako edozeinek sinatu ahal izango du.
3.	Eskabideak eta agiriak aurkezteko epea hamar egun baliodunekoa izango da, iragarkia Bizkaiko Aldizkari Ofizialean argitaratu eta hurrengo egunetik aurrera zenbatuta. Eskabideak epez kanpo aurkeztuz gero ez dira izapideak egiteko onartuko.
4.	Eskabidearekin batera agiri hauek aurkeztu behar dira nahitaez:
a) 	Ikasketak egiten ari den ikastetxearen ziurtagiria, adingabearen izena eta matrikulatuta dagoen ikasturtea adierazita. Ziurtagiri horren ordez  Udalari baimena eman ahal izango zaio kontsulta hori ikastetxean egin dezan.
b)	Liburuen, eskola-materialaren eta ekipo informatikoen ordainagiria. Emandako laguntzen justifikazioa, Udalak ordaintzearen ondoreetarako, honela egingo da:
- 	Erosketaren jatorrizko fakturak aurkeztea: fakturak eskatzailearen izenean jaulkita egongo dira (zenbateko osoa eta erositako unitate kopurua behar bezala jasota). Udalak ez du onartuko fakturak ez diren beste agiririk (erosketa-tiketak, albaranak, entrega-oharrak edo antzeko dokumentuak).
	Online erosketak ez dira onartuko, fakturaren helbidea Bizkaiko Lurralde Historikoko helbide batekin bat ez badator.
- 	Liburuak erosteko mailegu-planak abian dituzten ikastetxeek liburuak erosteko egindako ordainketa egiaztatzen duen agiria aurkeztea. Agiri hori ikastetxeak egin beharko du interesdunak ikastetxeak egindako ordainketa egiaztatu ahal izan dezan.
c)	Familia-unitateko kide guztien 2021eko errenta-aitorpena, eta, aitorpen hori aurkeztu beharrik ez badago, Bizkaiko Foru Aldundiko Ogasun Sailak familia-unitateko kide bakoitzari buruz emandako PFEZren ziurtagiria.
	Oinarri hauen ondorioetarako familia-unitatea osatzen dutela ulertuko da: ezkontideak, legezko tutoreak edo izatezko bikoteak, familia-etxebizitzan bizi diren seme-alaba adindunak eta adingabeak, eta etxebizitza berean bizi diren ezkontideen, legezko tutoreen edo izatezko bikoteen aurrekoak. 4.4 artikuluan adierazitako per capita errenta kalkulatzeko, deskribatutako familia-unitateko kide guztien diru-sarrerak hartuko dira kontuan, familia-errentaren egoera zehazteko.
	Per capita errenta lortzeko familia-unitateko kide guztien errentak zati unitate horretako kide kopurua egingo da.
	Pertsona Fisikoen Errentaren gaineko Zergaren aitorpena aurkeztu duten familia-unitateko kideen errenta zehazteko, zerga-oinarri orokorra eta aurrezkiaren zerga-oinarria batuko dira. Zerga-oinarri orokor osoak edo zati batek jarduera ekonomikoen etekinak baditu eta etekin horiek zeinu negatiboa badute, 0 balioarekin zenbatuko dira. Emaitzako zenbatekoari kuota likidoa kenduko zaio. Kargapean ez dauden edo PFEZtik salbuetsita dauden diru-sarrerak aurreko formularen bidez lortutako emaitzari gehituko zaizkio.
	Obligaziorik ez duten eta Pertsona Fisikoen Errentaren gaineko Zergaren aitorpena aurkeztu ez duten familia-unitateko kideen errenta honela kalkulatuko da:
-	2020ko ekitaldian kontzeptu guztiengatik lortutako diru-sarrera guztiak batuko dira (lan-etekinak, langabezia-prestazioak edo -sorospenak, pentsioak, gizarte-laguntzak, salbuetsitako errentak...), ohiko etxebizitza ez diren hiri-ondasunen errendimendua barne, 2021eko ekitaldirako aplikatzekoa den zerga-araudiaren arabera.
-	Zenbateko horretatik konturako atxikipenen munta  kenduko da, baita aplikatzekoak diren gastu kengarri guztiak ere.
	Zenbatespen objektiboko edo zuzeneko zenbatespeneko zerga-araubideari atxikitako enpresa- eta lanbide-jardueren kasuan, errendimenduen zenbatespena benetako errentagarritasuneko irizpideak aplikatuz egingo da. Era berean, enpresa txiki eta ertainen kasuan obligaziorik ez duten eta aitorpenik aurkeztu ez duten kide konputagarrien errenta kalkulatzeko xedatutakoa aplikatuko da, edozein kide konputagarri bazkide, partaide eta abar den merkataritza-sozietateen titularrak direnean, baldin eta kide konputagarri hori, aldi berean, sozietate horietako langilea bada.
d)	Hirugarrenen alta, beteta edo banketxeak zigilatuta. Ez da aurkeztu beharrik izango 2021-2022 deialdian erantsi bazen.
e)	Helburu berarekin jasotako beste dirulaguntza batzuk zehazten dituen zinpeko aitorpena.
Eskabidea aurkezteak esan nahi du eskatzaileak erantzukizunpeko adierazpena egin behar duela, Dirulaguntzei buruzko azaroaren 17ko 28/2003 Lege Orokorraren 13.2 artikuluan jasotako kasuetako batean ere ez dagoela adierazteko.
Eskabideak jasotzeko epea amaitu eta horiek aztertu ondoren, onartutako eta baztertutako eskaeren zerrenda egingo da udaletxeko iragarki-oholean jarriko da, eta 10 egun balioduneko epea emango da alegazioak aurkezteko.

6. artikulua. Eskabideak zuzentzea.
Aurkeztutako eskabidea edo erantsitako dokumentazioa osatu gabea bada edo zuzentzeko moduko beste akatsen bat badu, gehienez ere 10 egun balioduneko epea ezartzen da ongitzeko, onartutako eta baztertutako eskabideen zerrenda udaletxeko iragarki-oholean argitaratu eta hurrengo egunetik aurrera zenbatuta. Epe hori igaro eta eskatutako dokumentazioa aurkeztu edo akatsa zuzendu ez bada, eskaeran atzera egin dela ulertuko da, eta artxibatu egingo da beste izapiderik gabe.

7. artikulua. Laguntzaren zenbatekoa.
1.	Testuliburuak, eskola-materiala eta ekipo informatikoak erosteko laguntzaren gehieneko zenbatekoa honako hau izango da:
a) Testu-liburuak eta eskola-materiala erostea: 50 euro Haur Hezkuntzako bigarren ziklorako, 100 euro Lehen Hezkuntzarako eta 155 euro Derrigorrezko Bigarren Hezkuntzarako. Zenbateko horiek 35, 70 eta 110 eurokoak izango dira, hurrenez hurren, fakturen guztizkoa Gueñesko txikizkako merkataritzak jaulkitakoa ez  bada. Nolanahi ere, ikasle bakoitzeko laguntzaren zenbatekoa ez da inoiz izango egiaztatutako gastuaren zenbatekoa baino handiagoa, eta hezkuntza-etapa bakoitzeko gehieneko zenbatekoak mugatuta egongo da.
b) 	Ekipo informatikoak erostea: 90 euro Haur Hezkuntzako bigarren ziklorako, 180 euro Lehen Hezkuntzarako eta 280 euro Derrigorrezko Bigarren Hezkuntzarako. Zenbateko horiek 65, 125 eta 200 eurokoak izango dira, hurrenez hurren, fakturen guztizkoa Gueñesko txikizkako merkataritzak jaulkitakoa ez  bada. Nolanahi ere, ikasle bakoitzeko laguntzaren zenbatekoa ez da inoiz izango egiaztatutako gastuaren zenbatekoa baino handiagoa, eta hezkuntza-etapa bakoitzeko gehieneko zenbatekoak mugatuta egongo da.
2.	Eskatutako laguntzen zenbateko osoak, eskatutako baldintzak beteta, aurrekontu-muga gainditzen badu, eta kreditua handitzen ez bada, eskatzaile guztien laguntzaren zenbatekoa murriztu egingo da, eskatutako laguntzen guztizko zenbatekoari dagokion aurrekontu-mugaren ehuneko berean.
3.	Laguntzak bateragarriak izango dira erakunde honen edo beste erakunde publiko edo pribatu batzuen helburu bererako jaso daitekeen beste edozein laguntzarekin, baldin eta laguntzek ez badute gainditzen xede dituzten testuliburuen, eskola-materialaren eta ekipo informatikoen kostua.

8. artikulua. Prozeduraren instrukzioa.
Prozedura bideratzeko organo eskuduna alkate-udalburua izango da, Gizarte Ekintza eta Enpleguko Informazio Batzordeari erreserbatutako ahalmenei kalterik egin gabe.
Eskabideak aztertu ondoren, Balorazio Batzordeak ebazpen-proposamena egingo dio Gizarte Ekintza eta Enplegu Batzordeari.

9. artikulua. Balorazio Batzordea.
1.	Balorazio Batzordea honako hauek osatuko dute: kontu-hartzaileak, Gizarte Ekintza Batzordeko batzordeburuak eta Udaleko idazkariak.
2.	Eskabideak aztertu ondoren, Balorazio Batzordeak ebazpen-proposamena egingo dio Gizarte Ekintza eta Enplegu Batzordeari.
3.	Gizarte Ekintza eta Enplegu Batzordeak ebazpen-proposamenaren berri emango du, eta Gobernu Batzordeari helaraziko dio, onar dezan.
4.	Eskatzaileek, ebazpena argitaratu eta hurrengo egunetik aurrera zenbatuta,  hamar egun baliodun izango dituzte alegazioak aurkezteko.

10. artikulua.- Ebazteko eta jakinarazteko epea.
Alegazioak ebatzi ondoren, halakorik balego, Tokiko Gobernu Batzarrak eskatutako laguntzak emateko edo ukatzeko ebazpena jaulkiko mango du gehienez ere sei hilabeteko epean, eskabideak aurkezteko epea amaitzen denetik zenbatzen hasita.

11. artikulua.- Laguntzak ordaintzea.
Gueñesko Udalak banku-transferentzia bidez ordainduko ditu laguntzak, eskatzaile bakoitzak adierazitako kontuaren bidez.

12. artikulua.- Arau-hausteak eta zehapenak.
Deialdi honi dagokionez arau-hausteen, zehapenen eta erantzuleen araubidea izaera orokorrarekin Dirulaguntzei buruzko Lege Orokorraren IV. tituluan ezarritakoa izango da.

13. artikulua. Dirulaguntzak itzultzea.
Jasotako laguntza Udal Diruzaintzari itzuli beharko zaio, dirulaguntza ordaintzen denetik itzultzea erabakitzen den egunera arteko berandutze-interesekin, honako kasu hauetakoren bat gertatzen denean:
a)	Dirulaguntza eskatutako baldintzak bete gabe lortu izana.
b)	Onuradunari egotz dakizkiokeen arrazoiengatik, deialdi hau aplikatuz bere gain hartutako betebeharrak ez betetzea
Itzuli beharreko zenbatekoa, osorik edo zati batean, zehazteko proportzionaltasun- eta ekitate-printzipioei jarraituko zaie beti, eta, horretarako, kasu zehatz bakoitzaren inguruabarrak hartuko dira kontuan.
Dirulaguntza itzultzeko eskatzen duen ebazpena dirulaguntza eman zuen organoak berak emango du.
Itzulketa-espedientea bat etorriko da Administrazio Publikoen Administrazio Prozedura Erkidearen urriaren 1eko 39/2015 Legearen VI. tituluan ezarritako prozedura-arauekin, eta bertan entzunaldi-izapidea emango zaio interesdunari, 15 egun balioduneko epean.

14. artikulua. Deialdiaren aurkako errekurtsoa.
Deialdi honek amaiera ematen dio administrazio-bideari, eta, beraren aurka, aukerako berraztertzeko errekurtsoa aurkez dakioke Gueñesko alkateari, hilabeteko epean edo, bestela, zuzenean, bi hilabeteko epean, administrazioarekiko auzi-errekurtsoa aurkeztu.

15. artikulua.   Datu pertsonalen babesa
Dirulaguntzaren eskabidea aurkeztean, eskatzaileak adierazten du deialdi honetan ezarritako baldintza guztiak betetzen dituela eta oinarriak osorik onartzen dituela. Halaber, adierazten du eskabidean jasotako datu pertsonalak bere baimenarekin jasotzen direla, eta onartzen duela datu horiek tratamendu automatizatuaren xede izatea eta Gueñesko Udalaren behar bezala baimendutako fitxategietan sartzea, eta baimena ematen duela datu horien erabilera udal-kudeaketara soilik mugatzeko. Azkenik, baimena ematen du datu horien erabilera udal-kudeaketara soilik mugatzeko, eta beste administrazio publiko batzuei edo hirugarrenei lagatzeko edo jakinarazteko, Datu Pertsonalak Babesteari eta Eskubide Digitalak Bermatzeari buruzko abenduaren 5eko 3/2018 Lege Organikoan aurreikusitako kasuetan.

